A Bizottság határozata
(1998. szeptember 16.)
a GSM 1800-as sávban működő nyilvános digitális cellás távközlő hálózatokkal (II. fázis) használható mobil állomások csatlakoztatására vonatkozó általános követelményekre irányadó közös műszaki szabályokról (2. kiadás)
(az értesítés a C(1998) 2721. számú dokumentummal történt)
(EGT vonatkozású szöveg)
(98/575/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a távközlő végberendezésekről és a műholdas földiállomás-berendezésekről, valamint a megfelelőségük kölcsönös elismeréséről szóló, 1998. február 12-i 98/13/EK európai parlamenti és tanácsi irányelvre [1] és különösen annak 7. cikke (2) bekezdésének második francia bekezdésére,
mivel a Bizottság elfogadta a közös műszaki szabályokat igénylő végberendezések típusazonosítására szolgáló intézkedést, és ehhez kapcsolódóan megállapította a szabályozás hatályát a 98/13/EK irányelv 7. cikke (2) bekezdése első francia bekezdésének megfelelően;
mivel célszerű a megfelelő harmonizált szabványokat, illetve részszabványokat is elfogadni, amelyek a közös műszaki szabályokba belefoglalandó alapvető követelmények teljesítésére vonatkoznak;
mivel annak érdekében, hogy a gyártók piacra jutásának folyamatosságát biztosítani lehessen, átmeneti rendelkezésekre van szükség a 97/528/EK bizottsági határozat [2] rendelkezései szerint engedélyezett berendezésekre vonatkozóan;
mivel a 97/528/EK határozatot az átmeneti időszak végével hatályon kívül kell helyezni;
mivel a javaslatot a 29. cikk (2) bekezdésének megfelelően benyújtották a bizottságnak (ACTE);
mivel az e határozatban elfogadott közös műszaki szabályok összhangban vannak az ACTE véleményével,
ELFOGADTA EZT A HATÁROZATOT:
1. cikk
(1) Ezt a határozatot azokra a végberendezésekre kell alkalmazni, amelyek nyilvános távközlő hálózatra csatlakoztathatók, és a 2. cikk (1) bekezdésében meghatározott harmonizált szabvány hatálya alá tartoznak.
(2) Ez a határozat közös műszaki szabályokat állapít meg a DCS 1800-as sávban működő, 200 kHz-es csatornatávolsággal és a TDMA-elv szerinti forgalmi csatornákkal üzemelő nyilvános digitális cellás távközlő hálózatokkal (II. fázis) használható végberendezések csatlakoztatásának követelményekre vonatkozóan. Ezt a határozatot az olyan végberendezésekre is alkalmazni kell, amelyek a GSM 900-as és a GSM 1800-as frekvenciasávokban egyaránt képesek üzemelni.
2. cikk
(1) A közös műszaki szabályok tartalmazzák a harmonizált szabványt, amelyet az eljárni jogosult szabványügyi szerv a 98/13/EK irányelv 5. cikkének c)-f) pontjában szereplő alapvető követelmények lehetséges mértékű megvalósítása érdekében dolgozott ki. Az e szabványra történő hivatkozás az I. mellékletben szerepel. Az alkalmazandó részeket a II. melléklet tartalmazza.
(2) Az e határozat hatálya alá tartozó végberendezések megfelelnek az (1) bekezdésben említett közös műszaki szabályoknak, teljesítik a 98/13/EK irányelv 5. cikkének a) és b) pontjában említett alapvető követelményeket, és teljesítik az összes egyéb vonatkozó irányelv, különösen a 73/23/EGK [3] és 89/336/EGK [4] tanácsi irányelv követelményeit.
3. cikk
A 98/13/EK irányelv 10. cikkében említett eljárások végrehajtására kijelölt, bejelentett szervek az e határozat 1. cikke (1) bekezdésének hatálya alá tartozó végberendezések tekintetében a 2. cikk (1) bekezdésében említett harmonizált szabvány megfelelő részeit e határozat hatálybalépését követően alkalmazzák, illetve biztosítják azok alkalmazását.
4. cikk
(1) A 97/528/EK határozat az e határozat hatálybalépését követő három hónappal hatályát veszti.
(2) A 97/528/EK határozatnak megfelelően engedélyezett végberendezések továbbra is forgalmazhatók a piacon és üzembe helyezhetők, amennyiben az engedélyt legkésőbb az e határozat hatálybalépését követő három hónapon belül megadják.
5. cikk
Ennek a határozatnak a tagállamok a címzettjei.
Kelt Brüsszelben, 1998. szeptember 16-án.